ইম্ফাল, মে ১৮ : পেরিসতা পাঙথোকপা মালেমগী মমীং লৈরবা অমদি লেমজনীংঙাই ওইরবা ফিল্ম ফেস্তিবেল অমা ওইরিবা ৭৬ শুবা কেন্স ফিল্ম ফেস্তিবেল-২০২৩ দা মণিপুরী ফিচর ফিল্ম ‘ইশানৌ’ বু ৱার্ল্ড ক্লাসিক ফিল্ম ওইনা শকখঙবদা নৎতনা ফিল্মসিদা মরুওইরবা কেরেক্তর অমা ওইনা শক্তম লাংখিবা থোইদোক্না মীয়াম্না ‘লমজা তোম্বা’ হায়রগা খঙনবা লমদমসিগী শক্নায়রবা ভেতরান ফিল্ম এক্তর কাংঙবম তোম্ববুসু ফেস্তিবেল অসিগী রেদ কার্পেত ফঙ্কসন্দা ইকায় খুম্নবা ঊৎখ্রে।
 থাসিগী ১৬ তগী হৌদোকখিবা ফেস্তিবেল অসি থাসিগী ২৭ ফাওবা চত্থগনি।  হন্দক্কী ৭৬ শুবা কেন্স ফিল্ম ফেস্তিবেল অসিদা ‘ইশানৌ’ ফিল্মগী দিরেক্তর অরিবম শ্যাম শর্ম্মা অমসুং এক্তর কাংঙবম তোম্বা য়াওনা ফিল্মসিগী দেলিগেত ওইনা পূন্না মীওই ৬ শরুক য়ারি।
 শক্নায়রবা ফিল্ম মেকার অরিবম শ্যাম শর্ম্মাগী মাস্তরপিছ ওইরবা অমদি মনা-মথুম কয়া ফংলবা ‘ইশানৌ’ হায়রিবা ফিল্ম অসি ৭৬ শুবা কেন্স ফিল্ম ফেস্তিবেলগী ক্লাসিক সেক্সন্দা ওফিসিয়েলি সেলেক্ত তৌরক্লবা মতুং ফিল্মসি ৱার্ল্ড ক্লাসিক ফিল্ম ওইনা শকখঙখিবনি।  লোয়ননা ফিল্মসিগী এক্তর কে তোম্ববুসু ইকায় খুম্নবা উৎখিবনি।  ফিল্ম অসিনা ইন্দিয়াগী অমত্তা ঙায়রবা ফিল্ম ওইনা লেমজনীংঙাই ওইরবা ফেস্তিবেল অসিগী ক্লাসিক সেসন্দা শরুক য়ারি।
 রেদ কার্পেতকী থৌরম অদুদা শক্নায়রবা ভেতরান এক্তর কাংঙবম তোম্বনা মণিপুরী ত্রেদিস্নেল দ্রেস শেৎলগা য়ুনিয়ন মিনিস্তর ওব স্তেত ইনফোর্মেসন এন্দ ব্রোদকাস্তিং দাঃ এল মুরুগন অমসুং অতৈ ফিল্ম পার্সোনেলিতিশিংগা লোয়ননা শরুক য়াখি। 